HU Az Európai Unió Hivatalos Lapja C 378/23

A meghallgatási tisztviselő zárójelentése (1)

E-BOOKS (Penguin)

(COMP/39.847)

2013/C 378/13

(1) Ez az eljárás egyes, az e-könyvek fogyasztóknak való értékesítésével kapcsolatos, feltételezett összehangolt fellépésekkel foglalkozik.

(2) 2012. december 12-én a Bizottság az 1/2003/EK rendelet (2) 9. cikke szerint határozatot fogadott el az e-könyvek fogyasztóknak való értékesítése tekintetében négy kiadó (a Hachette, a Harper Collins, a Holtzbrinck/Macmillan és a Simon & Schuster) (3) és az Apple által tanúsított magatartásról. A határozat a négy kiadó és az Apple által tett vállalásokat kötelezővé tett számukra, és őket illetően az eljárást lezárta (4).

(3) Mivel a Pearson, a Penguin csoport anyavállalata (5) nem ajánlott fel kötelezettségvállalásokat, a Bizottság továbbra is vizsgálja a Pearson magatartását és annak az EUMSZ 101. cikkével és az EGT-megállapodás 53. cikkével való összeegyeztethetőségét.

(4) 2013. április 16-án, válaszul a 2013. március 1-jei előzetes értékelésben megfogalmazott aggályokra a Penguin, a Pearson csoport e-könyv értékesítéssel foglalkozó tagja kötelezettségvállalásokat nyújtott be a Bizottságnak (6).

(5) 2013. április 19-én a Bizottság az 1/2003/EK rendelet 27. cikkének (4) bekezdése alapján értesítést tett közzé az Európai Unió Hivatalos Lapjában, amelyben összefoglalta az ügyet és a kötelezettségvállalásokat, valamint felhívta az érdekelt harmadik feleket, hogy a közzétételétől számított egy hónapon belül nyújtsák be a kötelezettségvállalásokra vonatkozó észrevételeiket (7). Az érdekelt felek nem nyújtottak be releváns észrevételeket. A Bizottság következésképpen úgy ítélte meg, hogy a kötelezettségvállalások az eljárás első, a négy kiadóval és az Apple-lel szembeni részéhez hasonlóan megfelelően eloszlatják a versenyjogi aggályokat.

(6) A Bizottság az 1/2003/EK rendelet 9. cikkének (1) bekezdése alapján hozott határozata kötelezővé teszi a Penguin számára az általa felajánlott kötelezettségvállalásokat, és arra a következtetésre jut, hogy a felajánlott kötelezettségvállalások fényében nem indokolható további fellépés a Bizottság részéről, és hogy az ügyben folytatott eljárást le kell zárni.

(7) Az eljárás e második részének egyik részes felétől sem érkezett hozzám kérés vagy panasz (8). Ezért úgy tekintem, hogy az ügyben részt vevő felek eljárási jogainak hatékony gyakorlását tiszteletben tartották.

Brüsszel, 2013. június 28-án. Michael ALBERS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat (HL L 275., 2011.10.20., 29. o.) 16. és 17. cikke alapján.

(2) A Tanács 2002. december 16-i 1/2003/EK rendelete a Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).

(3) Hachette Livre SA, HarperCollins Publishers, L.L.C. és HaperCollins Publishers Limited, a Georg von Holtzbrinck GmbH & Co. KG és Verlagsgruppe Georg von Holtzbrinck GmbH, a Simon & Schuster, Inc. Simon & Schuster (UK) Ltd és Simon & Schuster Digital Sales, Inc.

(4) A Bizottság 2012. december 12-i határozata, amelyet a http://ec.europa.eu/competition/antitrust/cases/dec_docs/39847/39847_26804_4.pdf internetcímen elérhető C(2012)9288 sz. dokumentumban tettek közzé. Lásd továbbá a meghallgatási tisztviselő http://eur-lex.europa.eu/LexUriServ/LexUriServ.do?uri=CELEX:52013XX0313(02):HU:NOT internetcímen elérhető zárójelentését (HL C 73., 2013.3.13., 15. o.).

(5) Penguin Publishing Company Limited, The Penguin Group, Penguin Group (USA) Inc. és Dorling Kindersley Holdings Limited, valamint jogutódaik és megbízottaik, illetve ezek leányvállalatai, divíziói, csoportjai és társulásai, a továbbiakban: Penguin.

(6) A Penguin kötelezettségvállalásai megtalálhatók a http://ec.europa.eu/competition/antitrust/cases/dec_docs/39847/39847_27098_5.pdf internetcímen.

(7) A Bizottság közleménye az 1/2003/EK tanácsi rendelet 27. cikkének (4) bekezdése értelmében a COMP/39.847/E-BOOKS ügyben (HL C 112., 2013.4.19., 9. o.).

(8) A 2011/695/EU határozat 15. cikkének (1) bekezdése értelmében az 1/2003/EK rendelet szerinti kötelezettségvállalásokkal kapcsolatos eljárásokban részt vevő felek eljárási jogaik hatékony gyakorlásának biztosítása érdekében az eljárás bármely szakaszában a meghallgatási tisztviselőhöz fordulhatnak.